DA Den Europæiske Unions Tidende C 137/9

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 137/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»COCO DE PAIMPOL«

EU-nr.: PDO-FR-0062-AM01 — 20.12.2016

BOB ( X ) BGB ( )

1. Ansøgende sammenslutning og legitim interesse

Sammenslutningen omfatter producenterne af »Coco de Paimpol« og pakkerierne. Sammenslutningen har dermed en legitim interesse i at indgive ændringsansøgningen.

Syndicat de défense de l'AOC »Coco de Paimpol« Zone de conditionnement CS 90 114 22503 Paimpol cedex FRANKRIG Tlf. +33 296208330 Fax +33 296204726 E-mail: syndicat-coco-paimpol@ucpt-paimpol.com

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☒ Bevis for oprindelse — ☒ Produktionsmetode — ☒ Tilknytning — ☒ Mærkning — ☒ Andet

4. Type ændring

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

Henvisningen til arten »Phaseolus vulgaris L.«, som »Coco de Paimpol« tilhører, og som var medtaget i afsnittet »Fremstillingsmetode« i den registrerede varespecifikation, flyttes til afsnittet »Beskrivelse af produktet«.

Det præciseres desuden, at der er tale om en dværgbønne og en frøbønne. Denne ordlyd gør det muligt at være mere præcis, idet det forklares, at der er tale om en frøbønne og ikke en hvid bønne, sådan som der stod i den registrerede varespecifikation, hvor det ikke er angivet, om der er tale om en frøbønne.

Der medtages en bestemmelse om, at produktet sælges som frisk produkt, således at enhver anden afsætningsmåde undgås.

Der defineres et minimalt og maksimalt tørstofindhold i frøene ved emballering (et tørstofindhold i frøene ved emballering mellem 40 % og 60 %) for at gøre det muligt at beskrive modenheden af »Coco de Paimpol«.

Bælgenes beskrivelse som værende »med violette toner« erstattes med »evt. med violette marmoreringer«. Dermed skabes der overensstemmelse med sortsbeskrivelsen i afsnittet »Fremstillingsmetode« i den registrerede varespecifikation.

Der medtages en præcisering af, at bælgene skal indeholde mindst 3 frø, således at bælge med for få frø udelukkes. »Coco de Paimpol« er da også kendetegnet ved at have lange bælge med mindst tre frø. Kun en tolerance på højst 5 %, som tilføjes i punktet »Emballering«, gør det muligt at tage højde for en uundgåelig uensartethed.

Frøets farvekendetegn (»ensfarvet hvidt«) suppleres med ordlyden »ensfarvet hvidt til elfenbensfarvet« og »med lette til moderate åretegninger« for bedre at redegøre for produktets kendetegn. Hvis man udelukkende anvender den alt for forenklede angivelse »ensfarvet hvidt«, ville det nemlig give et for stort fortolkningsspillerum ved godkendelsen, og det ville ikke afspejle udvælgelsesarbejdet, som har muliggjort en bedre beskrivelse af frøets farve.

For at supplere beskrivelsen af »Coco de Paimpol« efter tilberedningen præciseres det endvidere, at produktet ikke er melet, og at det er sødligt efter tilberedningen.

Beskrivelsen af produktet suppleres og præciseres således for bedre at kunne identificere produktet.

Bevis for oprindelse

De erhvervsdrivendes erklæringsforpligtelser præciseres. Disse ændringer hænger sammen med udviklingen i den nationale lovgivning. Der tages navnlig højde for en identifikation af de erhvervsdrivende med henblik på godkendelsen af deres evne til at opfylde kravene i varespecifikationen samt de nødvendige erklæringer om kendskab til og opfølgning og kontrol af de produkter, der skal markedsføres med oprindelsesbetegnelsen.

I dette afsnit er der desuden blevet tilføjet og medtaget flere bestemmelser om registre og indberetningsdokumenter.

Disse ændringer, som vedrører de erhvervsdrivendes indberetningsforpligtelser og føring af registre, gør det muligt at garantere produkternes sporbarhed, og at de overholder kravene i varespecifikationen.

Produktionsmetode

Dyrkning af frøene:

Sætningen »De frø, der anvendes, tilhører arten »Phaseolus Vulgaris L.««, flyttes til afsnittet »Beskrivelse af produktet«.

Følgende sætning medtages: »Frø til fremstilling af »Coco de Paimpol« stammer fra følgende sorter: Goanag, Kentan, Armor eller grupper af sorter, som svarer til den sortstype, der er defineret i punkt 5.2.« I den registrerede varespecifikation var det kun en beskrivelse af sortstypen, der var medtaget.

Indførelsen af disse tre sorter afspejler det genealogiske udvælgelsesarbejde, som Organisme Breton de Sélection (OBS) har foretaget for alle de lokale sorters vedkommende, og som har gjort det muligt at vælge disse tre sorter som dem, hvori de særlige egenskaber ved »Coco de Paimpol« bedst kommer til udtryk, og bevarelsen af sortstypen »Coco de Paimpol« sikres. Disse sorter gør det således muligt at opnå produkter, der har de forventede egenskaber ved en »Coco de Paimpol«.

Grupper af sorter, for hvilke det er påvist, at de svarer til sortstypen, kan ligeledes anvendes. Overholdelsen af sortstypen konstateres ved hjælp af en visuel undersøgelse af planterne på det tidspunkt, hvor bønnerne høstes i halvtør tilstand.

Det præciseres ligeledes, at frø fra disse sorter kan dyrkes af producenterne på deres bedrift, hvilket svarer til den aktuelle praksis.

Med denne ændring præciseres punktet »Dyrkning af frøene«, hvorved den aktuelle praksis medtages.

Sortstype:

For bedre at tage højde for produktets særlige egenskaber, idet man knytter disse til den sortsudvælgelse, der har muliggjort en mere nøjagtig beskrivelse af »Coco de Paimpol«, ændres sortsbeskrivelsen med en tilføjelse af, at frøet er »ensfarvet hvidt til elfenbensfarvet«. I den registrerede varespecifikation stod der kun, at frøet var »ensfarvet hvidt«.

Med denne ændring præciseres sortstypen i tilknytning til beskrivelsen af produktet.

Afgrøderotation:

Der er påbud om en hvilefase i sædskiftet, og det er forbudt at gentage dyrkningen af »Coco de Paimpol« på samme mark i mere end to år i træk. Denne regel har til formål at hindre udviklingen af visse sygdomme i rodsystemet, som denne bælgfrugt er særlig udsat for. Hvilefasen varer mindst to kalenderår, hvis dyrkningen af »Coco de Paimpol« sker i løbet af én dyrkningscyklus (1 år), og mindst tre år, hvis dyrkningen af »Coco de Paimpol« sker som to på hinanden følgende dyrkningscyklusser (2 år).

Med denne ændring skabes klarhed omkring de regler, der skal følges med hensyn til afgrøderotation, således at planten sikres en bedre sundhedstilstand.

Etablering og gennemførelse af dyrkningen:

Betingelserne for dyrkning på friland uden opvarmning eller kunstig belysning beskrives for at redegøre for den aktuelle praksis og undgå kunstige dyrkningsbetingelser for denne afgrøde.

Visse datoer eller perioder, som er fastsat i den registrerede varespecifikation, slettes for at tage højde for eventuelle klimavariationer, som har indflydelse på dyrkningen af »Coco de Paimpol«. Producenterne råder i øvrigt allerede over den nødvendige knowhow til at tilpasse disse datoer til klimaet, men også til de pågældende marker:

— Dyrkningens maksimale varighed, der oprindeligt var fastsat til 135 dage, slettes, eftersom særlige meteorologiske forhold (kolde efterår) kan gøre det nødvendigt at overskride denne varighed, hvis bønnerne skal opnå den nødvendige modenhed, uden at det går ud over produktets kvalitet.

— Datoen for såningens afslutning den 15. juli slettes, da det på grund af klimaforholdene kan være tilfældet, at hele såningen ikke kan afsluttes inden denne dato.

Bestemmelserne vedrørende høsten er flyttet til punktet »Høst« i varespecifikationen.

For at sikre en stor ensartethed med hensyn til bønnernes modning på marken og for at fremme en optimal udnyttelse af jorden indføres begrebet beplantningstæthed for afgrøderne. Grænseværdierne er fastlagt i planter pr. m2, nemlig 6-12 planter pr. m2.

Vandingsforbuddet erstattes med en tilladelse til denne praksis, indtil de første bælge er dannet. En konstant fugtighed indtil bælgenes dannelse kan nemlig gøre det muligt at opnå en bedre ensartethed i modningen og dermed have en positiv indvirkning på høstens kvalitet. Til gengæld vil vanding efter bælgenes dannelse øge vandindholdet i bælgen og frøet. Det går ud over produktets kvalitet og er derfor stadig forbudt.

Med disse ændringer præciseres og tilpasses dyrkningspraksisserne for bedre at tage højde for klimavariationerne.

Høst:

Bestemmelsen om, at høsten strækker sig over perioden fra juli til november, revideres:

— Der indføres en ændring med hensyn til høstperiodens startdato. Den fastsættes fremover efter anmodning fra sammenslutningen til INAO's tjenestegrene, idet der tages højde for analyser af produkternes overensstemmelse med punkterne »Beskrivelse af produktet« og »Høst« ud fra repræsentative stikprøver. Det fastlægges dog, at startdatoen er den 1. juli, sådan som det allerede er tilfældet i den registrerede varespecifikation.

— Høstens slutdato (30. november) slettes. Denne sletning er i overensstemmelse med sletningen af datoen for såningens afslutning. Dermed kan bønnedyrkningens varighed tilpasses efter bønnernes modningsgrad og ikke ud fra en forudbestemt skæringsdato for høstens afslutning.

Bestemmelsen om, at sorteringen af bælgene og deres adskillelse fra planterne foretages manuelt efter oprykning af planterne, omskrives, således at oprykningen af planterne, inden bælgene sorteres og adskilles fra dem, gøres frivillig. Disse arbejdsgange kan nemlig foretages på planter, der ikke er oprykket, uden at det går ud over produktets egenart. Disse operationer udføres stadig manuelt.

Henvisningen til høsten af halvtørre bælge fjernes, eftersom den er medtaget i beskrivelsen af produktet og kontrolleres gennem den kontrol, der foreskrives i punktet »Kontrol af produkterne«.

For at undgå at knuse bælgene medtages der nogle præciseringer med hensyn til de beholdere, som bælgene skal opbevares i. Disse beholdere skal:

— være af stift materiale, med lukket bund og med åbne vægge

— kunne stables, uden at indholdet presses sammen

— have en maksimumkapacitet på 100 liter, svarende til 30 kg bønner.

For bedre at forklare begreberne »beskadigede bælge« og »urenheder«, som nævnes i den registrerede varespecifikation i forbindelse med sorteringen ved høsten, fastlægges der nogle kriterier for bælgenes udvælgelse ved høsten. De tager sigte på at fjerne:

— bælge, der har modningsfejl: umodne, flade, overmodne eller indtørrede bælge

— ændrede bælge: bælge, der er rådne, opblødte, tilsmudset med jord, ødelagt eller har tegn på sygdom

— urenheder: sortsmæssige urenheder, stilke, blade og alle andre fremmedlegemer.

Bestemmelsen om, at leveringen til pakkeriet skal ske senest dagen efter høsten, slettes, eftersom der skal tages hensyn til, at en mark kan høstes over flere dage, og høsten kan leveres på én gang. Derfor har man valgt at styrke kontrollen med partierne, navnlig i starten af ugen (for at tage højde for partier, der har været oplagret i weekenden), med henblik på at kontrollere partiernes kvalitet gennem en godkendelse af produkterne ved leveringen.

Disse ændringer tager sigte på at fastlægge nogle bedre rammer for høsten af »Coco de Paimpol«, samtidig med at man tilpasser sig til eventuelle klimavariationer.

Udbytte:

Dette punkt præciseres, men udbyttet på 12 ton pr. hektar ændres ikke. Præciseringen tager sigte på at lægge den leverede produktion og ikke længere den sorterede produktion til grund. Det præciseres endvidere, at der ikke længere er tale om et gennemsnitligt udbytte, men et maksimalt årligt udbytte.

Disse præciseringer er nødvendige for lettere at kunne beregne udbyttet.

Levering:

Betegnelsen »forarbejdningsvirksomhed« erstattes med »pakkeri« for at sikre overensstemmelse med den betegnelse, der anvendes lokalt.

Godkendelse:

Der indføres en foreløbig godkendelse for at sikre overensstemmelsen af de partier, der leveres på pakkeriet, dvs. at producenten og dennes plukkere (de personer, som adskiller bælgene fra planten og udvælger dem) har foretaget en korrekt udvælgelse af bælgene under høsten. Denne kontrol foretages på baggrund af overensstemmelseskriterierne for høsten. Bælge, som har modningsfejl, ændrede bælge og urenheder, må højst udgøre 5 % af den leverede vægt.

Der indføres ligeledes en efterfølgende godkendelse for at kontrollere overensstemmelsen af de emballerede partier, som markedsføres. Denne kontrol sker ved at tage stikprøver ved vejningen af produkter, som ikke opfylder kravene, for at sikre, at:

— den maksimale andel af bælge med under 3 frø udgør under 5 % af den emballerede vægt

— den maksimale andel af bælge, som ikke er i overensstemmelse med høstkriterierne, udgør under 5 % af den emballerede vægt.

Denne ændring tager sigte på en bedre kvalitetssikring af produktet.

Emballering:

For at undgå, at »Coco de Paimpol« tager skade eller knuses, præciseres det nominelle maksimumindhold i beholderne med »Coco de Paimpol«, nemlig 10 kilo. For at tage højde for tørringen, som medfører et tab i nettomassen for »Coco de Paimpol«, tilføjes det endvidere, at beholderne ved emballeringen kan indeholde op til 10 % mere end det angivne nominelle indhold.

Denne ændring tager sigte på at sikre, at produktets kvalitet bevares ved emballeringen.

Opbevaring:

For at forbedre produktets holdbarhed tilføjes det, at bønnerne opbevares på pakkeriet under betingelser, der gør det muligt at undgå enhver opvarmning af bønnerne til en temperatur på over 15 °C.

For at tage højde for de nye opbevaringsteknikker, som undersøges i øjeblikket, slettes kravet om fugtig kulde.

Der er tale om en tilpasning af opbevaringsbetingelserne, som gør det muligt at anvende nye opbevaringsmetoder, alt imens man sikrer en bedre opbevaring af produktet.

Tilknytning

Denne del omskrives og uddybes:

Hvad angår de naturlige faktorer (svage temperaturudsving, jævn fordeling af nedbør i årets løb og påvirkning fra havet), gives der en mere omfattende beskrivelse af dem. Områdets højde over havet præciseres: Den ligger nu i et interval på 60-90 meter i stedet for de højst 140 meter, der var angivet i den registrerede varespecifikation. Denne redaktionelle ændring ændrer ikke oprindelsesbetegnelsens område.

Hvad angår de menneskelige faktorer, beskrives producenternes knowhow nærmere, og det understreges navnlig, at mange bønneproducenter fremstiller deres egen såsæd til deres bedrifters behov og vælger sorten og såningsdatoen ud fra omgivelsernes topologi og jordbundsforhold, tidligere afgrøder, gødning og jordforbedringsmidler samt de aktuelle meteorologiske forhold. Den manuelle høst, der foretages af »plukkerne«, beskrives ligeledes mere detaljeret.

Der medtages et punkt om produktets egenart og et punkt om årsagssammenhængen mellem det geografiske områdes egenart og egenarten ved »Coco de Paimpol«:

— Hvad angår produktets egenart, fremhæves det, at »Coco de Paimpol«-bønnen høstes før en fuldstændig modning, hvilket gør den til en frisk bønne. I modsætning til tørrede bønner har »Coco de Paimpol«-bønnen en kort tilberedningstid. Den skiller sig ligeledes ud på grund af frøenes næsten runde form og de organoleptiske egenskaber.

— Når det gælder årsagssammenhængen, understreges samspillet mellem det naturlige miljø (kystklimaet og en jordbund, der er rig på silt, gør det muligt at dyrke afgrøder, lige så snart vinteren er slut) og producenternes knowhow (navnlig udvælgelsen af sorter, der svarer til den fastlagte sortstype, og en manuel høst på det optimale tidspunkt).

Denne ændring tager sigte på bedre at påvise tilknytningen til det geografiske område.

Mærkning

Det er nødvendigt med en ajourføring for at følge udviklingen i den europæiske lovgivning, navnlig når det gælder pligten til at medtage EU-symbolet i samme synsfelt som navnet på oprindelsesbetegnelsen.

Eftersom alle emballager nu ledsages af en etiket med oplysning om producenten, pakkeriet og emballeringsdatoen, er pligten til at anbringe en etiket »på emballagen i forarbejdningsvirksomheden«, som »ikke fjernes, før varen når frem til den endelige forhandler« ikke længere en del af de specifikke mærkningselementer.

Denne ændring består i en ajourføring af afsnittet »Mærkning«.

Andet

Geografisk område:

For klarhedens skyld medtages de 85 kommuner, der blev henvist til i varespecifikationen for betegnelsen »Coco de Paimpol«, nu i form af en udtømmende liste. Det geografiske områdes afgrænsning er uændret.

Angivelsen af, at »Coco de Paimpol« produceres og forarbejdes i det geografiske område, som er medtaget i den registrerede varespecifikation i afsnittet »Bevis for oprindelse«, flyttes til afsnittet om afgrænsning af det geografiske område.

Disse ændringer består således i at supplere afsnittet og tilføje yderligere oplysninger uden at ændre det geografiske område.

Kontroller samt ajourføring af kontrolorganets og sammenslutningens kontaktoplysninger:

I lyset af udviklingen i den nationale lovgivning indeholder afsnittet »Krav i nationale bestemmelser« en tabel over de vigtigste punkter, der skal kontrolleres, deres referenceværdier og deres evalueringsmetode.

Kontaktoplysningerne for kontrolorganet og for sammenslutningen ajourføres.

Der er tale om en ajourføring af de pågældende afsnit.

ENHEDSDOKUMENT

»COCO DE PAIMPOL«

EU-nr.: PDO-FR-0062-AM01 — 20.12.2016

BOB ( X ) BGB ( )

1. Betegnelse

»Coco de Paimpol«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Coco de Paimpol« betegner en frøbønne og dværgbønne, som tilhører arten Phaseolus vulgaris L.

»Coco de Paimpol« kendetegnes af følgende elementer:

— halvtør bønne, der markedsføres som et frisk produkt i bælg til afbælgning, og hvor tørstofindholdet i frøene ved emballeringen ligger mellem 40 % og 60 %.

— bælgene er bleggule, evt. med violette marmoreringer, og indeholder mindst 3 frø

— frøet er ensfarvet hvidt til elfenbensfarvet, æggeformet, med svagt til middel udtalte åretegninger og en meget tynd skal.

Tilberedningstiden for »Coco de Paimpol« er kort. Kogningen giver et blødt produkt, som smelter på tungen, er sødligt og ikke melet, og har en karakteristisk smag med noter af blomster og tørrede frugter.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Bønnerne sås, høstes og sorteres i det geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Emballeringen af »Coco de Paimpol« finder sted i det geografiske område.

I halvtør tilstand er bælgene meget skrøbelige. For at undgå ændringer, der skyldes stød eller friktion, bliver »Coco de Paimpol«-bønnerne derfor, når de er høstet manuelt, emballeret i beholdere med begrænset kapacitet og oplagret under temperaturbetingelser, der gør det muligt at undgå en opvarmning af produktet.

Forsendelse og afsætning af »Coco de Paimpol« sker i emballager, der har en maksimumkapacitet på 10 kilo. For at tage højde for tørringen, som medfører et tab i nettomassen for »Coco de Paimpol«, kan beholderne ved emballeringen indeholde op til 10 % mere end det angivne nominelle indhold.

3.6. Særlige regler for mærkning af det produkt, som betegnelsen henviser til

Mærkningen af bønner med betegnelsen »Coco de Paimpol« skal omfatte:

— navnet »Coco de Paimpol« skrevet med tydelige, letlæselige og uudslettelige bogstaver, hvis dimensioner, både i bredden og i højden, skal være større end dimensionerne på bogstaverne i enhver anden påskrift i mærkningen

— EU-symbolet i samme synsfelt som navnet på oprindelsesbetegnelsen, evt. ledsaget af påskriften »beskyttet oprindelsesbetegnelse«

— identifikation af pakkeriet, producenten og pakningsdatoen.

4. Kort angivelse af det geografiske områdes afgrænsning

Det geografiske område omfatter 85 kommuner beliggende nord for departementet Côtes d’Armor:

Bégard, Berhet, Brélidy, Camlez, Caouënnec-Lanvézéac, Cavan, Coatascorn, Coatréven, Etables-sur-Mer, Le Faouët, Gommenec'h, Goudelin, Hengoat, Îles-de-Bréhat Kerbors, Kerfot, Kermaria-Sulard, Kermoroc'h, Landebaëron, Langoat, Lanleff, Lanloup, Lanmérin, Lanmodez, Lannebert, Lannion, Lanvollon, Lézardrieux, Louannec, Mantallot, Minihy-Tréguier, Paimpol, Penvénan, Perros-Guirec, Pléguien, Pléhédel, Pleubian, Pleudaniel, Pleumeur-Bodou, Pleumeur-Gautier, Ploëzal, Ploubazlanec, Ploubezre, Plouëc-du-Trieux, Plouézec, Plougrescant, Plouguiel, Plouha, Ploulec'h, Ploumilliau, Plourhan, Plourivo, Pludual, Pluzunet, Pommerit-Jaudy, Pommerit-le-Vicomte, Pontrieux, Pouldouran, Prat, Quemper-Guézennec, Quemperven, La Roche-Derrien, Rospez, Runan, Saint-Clet, Saint-Gilles-les-Bois, Saint-Laurent, Saint-Quay-Perros, Saint-Quay-Portrieux, Squiffiec, Tonquédec, Trébeurden, Trédarzec, Trédrez-Locquémeau, Trégastel, Trégonneau, Tréguier, Trélévern, Tréméven, Tréveneuc, Trévérec, Trévou-Tréguignec, Trézény, Troguéry og Yvias.

5. Tilknytning til det geografiske område

Områdets egenart

Naturlige faktorer, der har relevans for tilknytningen

Som følge af sin beliggenhed på en stor halvø, der er omgivet af Lannionbugten mod vest og Saint-Brieuc-bugten mod øst, udgør det geografiske område den nordligste del af Bretagne, men drager fordel af den nordatlantiske strøm (Golfstrømmen). Som følge heraf er det kun meget sjældent frostvejr om foråret i Paimpolregionen. Det kan undertiden være frostvejr i marts, men aldrig senere, og regionen nyder godt af de meget milde normaltemperaturer, som meget sjældent kommer op over 30 °C.

Denne region udgøres af et plateau, der ligger mellem 60 og 90 meter over havet. Under normale forhold er nedbøren særdeles godt fordelt over hele året. Om foråret og om sommeren kan indflydelsen fra havet også mærkes inde i landet, hvilket skyldes de stærke vinde fra nordøst. De første bjerge i området Goëlo i det geografiske områdes sydlige del giver beskyttelse mod tordennedbør, der med vindene fra de sydlige områder kunne medføre skader på afgrøderne.

Produktionsområdet for »Coco de Paimpol« skiller sig også ud på grund af sine jordbundsforhold: en gammel krystallinsk sokkel, der hovedsagelig består af granitter fra Det Armorikanske Massiv og er dækket af æolisk silt, som stammer fra bunden af Den Engelske Kanal. Denne jord, hvis tekstur er domineret af silt, som undertiden er iblandet sand og ler, der stammer fra den primære sokkels forvitring, giver en løs og dyb jord, som er frugtbar og let at dyrke, og som både har en god vandafgivende evne om foråret og udgør en stor vandreserve.

Menneskelige faktorer, der har relevans for tilknytningen

De erhvervsdrivende, som er involveret i produktionen af »Coco de Paimpol«, drager fordel af den erfaring, der er indsamlet af generationer af producenter siden denne bønne, der stammer fra Argentina, blev indført i regionen i slutningen af 1920'erne. Mange bønneproducenter fremstiller deres egen såsæd til deres bedrifters behov. Producenternes knowhow kommer også til udtryk i de overvejelser, der ligger til grund for såningen. For hver af deres dyrkningsenheder vælger landbrugerne sorten og såningsdatoen ud fra omgivelsernes topologi og jordbundsforhold, tidligere afgrøder, gødning og jordforbedringsmidler samt de aktuelle meteorologiske forhold. Muligheden for at sprede dyrkningen gør det muligt at fordele høsten over den længst mulige periode, hvilket letter arbejdets tilrettelæggelse i denne afgørende fase. Høsten foretages af »plukkerne« og på producenternes ansvar, når bønnerne er halvtørre. Plukkerne udvælger de modne bælge, som de anbringer i egnede beholdere lidt efter lidt.

Oprindelsesbetegnelsen har desuden rod i en knowhow inden for grøntsagsdyrkning, som går længere tilbage end denne produktion, og som er knyttet til de ideelle betingelser i det naturlige miljø for alle grøntsager, der dyrkes som markafgrøder. Denne historiske specialisering i regionen samt koncentrationen i det geografiske område af de kompetencer og tekniske eller handelsmæssige infrastrukturer, som er nødvendige for sektoren, er de aktiver, der har gjort det muligt for denne delikate afgrøde at få et stærkt fodfæste.

Produktets egenart

»Coco de Paimpol«-bønnerne høstes, før de er fuldstændigt modne, når frøene endnu ikke er blevet helt hårde, er rige på kulhydrater og stadig indeholder meget vand i modsætning til tørre bønner. »Coco de Paimpol« markedsføres derfor som en frisk bønne i form af bælge, der skal afbælges manuelt. Den har således ikke brug for opblødning, og tilberedningstiden er kort. Med frøenes næsten runde form adskiller de sig fra de fleste andre hvide bønner, som er mere aflange eller nyreformede. De har en meget tynd skal, som er fuldstændig sammenvokset med frøhviden. Derfor bevarer »Coco de Paimpol« sin fasthed ved tilberedningen og har samtidig en blød tekstur, som smelter i munden. Den har generelt en meget lidt melet karakter og en sødlig smag i munden. Duftindtrykket er ofte en kastanje- og nøddeagtig duft.

Årsagssammenhæng

I hele sin dyrkningscyklus er »Coco de Paimpol«-bønnen meget følsom over for miljøforholdene. Som følge heraf bygger dens tilknytning til det geografiske område på samspillet mellem et meget gunstigt naturligt miljø og knowhow, som er overleveret fra generation til generation (udvælgelse af sorter, optimal forberedelse af jorden, et hensigtsmæssigt valg af såningsperioderne og manuel høst på det rette tidspunkt).

Flere generationer af producenter har først forbedret og siden vedligeholdt en række kultivarer, som svarer til en ensartet og veldefineret sortstype, der passer perfekt til miljøforholdene. Disse bønners landbrugsmæssige kvaliteter, men også deres kulinariske og organoleptiske kvaliteter, stammer for en stor dels vedkommende fra dette plantemateriales karakteristika.

Spiringen af »Coco de Paimpol« fremmes af den løse og ikke særligt stenede jord, som ikke hindrer planterne i at komme op, og som letter røddernes udvikling. Siltens porøsitet fremmer jordens tidlige opvarmning om foråret og en naturlig vandafledning, så rødderne ikke kvæles efter såningen. Desuden giver det særdeles milde klima i denne region mulighed for at så afgrøder allerede midt i marts, på trods af denne plantes krav til temperaturen (bladene fryser ved –1 °C, og mindstetemperaturen er omkring 10 °C).

Når afgrøden er etableret, og eftersom det ikke særligt kraftige rodsystem stort set kun strækker sig over de første 30 centimeter af jorden, nyder »Coco de Paimpol« godt af kombinationen af siltholdig jord med en stor vandreserve og en porøsitet, der giver en hurtig afledning af regnvandet, og den regelmæssige nedbør. Temperaturerne fra maj til november, som passer til plantens krav (den optimale temperatur ligger mellem 15 °C og 25 °C), giver en ensartet modning af bælgene og muliggør en spredning af høsten fra juli til november, dvs. en kontinuerlig tilstedeværelse på markedet i 4 måneder.

»Coco de Paimpol« høstes i halvtør tilstand og sætter derfor særlig pris på brisen fra havet, som giver milde temperaturer og fremmer luftfugtigheden, hvilket gør modningen og bælgenes tørring på planten langsommere. Dette er en vigtig fordel, som betyder, at bønnerne kan holde sig på marken i nogle dage i halvtør tilstand uden at tørre ud. Den tynde skal på »Coco de Paimpol«-bønnen, som er sammenvokset med frøhviden, og dens organoleptiske egenskaber, navnlig dens frugtagtige aroma, dens bløde og ikke melede karakter og dens sødlige smag, skyldes i stor udstrækning, at bælgene høstes, før de er fuldstændigt modne.

Eftersom bælgene er meget skrøbelige, da de stadig er bløde på dette tidspunkt, høstes de manuelt for at undgå ændringer, der skyldes stød eller friktion.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://info.agriculture.gouv.fr/gedei/site/bo-agri/document_administratif-a5f75dd0-1280-4bed-8634-e9576876cb9e/telechargement

(1) EUT L 343 af 14.12.2012, s. 1.